b"\n_START_ARTICLE_\nZo\xc3\xa1rd Ge\xc5\x91cze\n_START_SECTION_\nVida i obra\n_START_PARAGRAPH_\nGe\xc5\x91cze era fill d'un professor de l'Acad\xc3\xa8mia Militar de Budapest, quan el regne d'Hongria comen\xc3\xa7ava a gaudir d'una certa independ\xc3\xa8ncia dins de l'imperi Austrohongar\xc3\xa8s. Va estudiar a la universitat de Budapest, essent deixeble de Gyula K\xc5\x91nig, tot i que les seves difer\xc3\xa8ncies van fer que aquest no el recolz\xc3\xa9s en la seva carrera acad\xc3\xa8mica posterior._NEWLINE_En graduar-se va ser professor de matem\xc3\xa0tiques al institut de secund\xc3\xa0ria de Podol\xc3\xadnec (avui Eslov\xc3\xa0quia), on va con\xc3\xa9ixer i es va casar amb la seva dona. El 1899 va ser destinat al institut d'Ungv\xc3\xa1r (avui \xc3\x9ajhorod, Ucra\xc3\xafna) en el qual va romandre m\xc3\xa9s de deu anys, amb algunes interrupcions per anar a estudiar a la universitat de Par\xc3\xads, en la qual va obtenir el doctorat el 1909. El 1910 es va traslladar a Budapest on, finalment el 1913, va aconseguir una pla\xc3\xa7a docent a la universitat de Budapest._NEWLINE_L'esclat de la Primera Guerra Mundial va significar la seva mobilitzaci\xc3\xb3, per\xc3\xb2 tot i estar al front, va trobar temps per continuar escrivint articles que enviava pel correu militar. Malauradament, va contraure una malaltia al front, que no va poder superar malgrat el seu trasllat a Viena i a Budapest, on va morir el 1916._NEWLINE_Els treballs matem\xc3\xa0tics m\xc3\xa9s remarcables de Ge\xc5\x91cze van ser en teoria de superf\xc3\xadcies, seguint les idees de Lebesgue. El seu treball m\xc3\xa9s conegut, a part de la seva tesi doctoral sobre superf\xc3\xadcies corbes, va ser la construcci\xc3\xb3 d'una funci\xc3\xb3 cont\xc3\xadnua que no \xc3\xa9s derivable en cap interval."